Irsk Tinker Racebeskrivelse 

	Avlsmål:
	Der ønskes en udpræget rolig, samarbejdsvillig og omgængelig pony/hest uanset farve, størrelse og øjenfarve. 
Velegnet til alle former for ridning, kørsel og show.

Den ønskes typefast, kraftig, forholdsvis dyb og bred, kompakt og muskuløs med imponerende pandelok, man, hale og hovskæg.

Bevægelsen kraftfuld, rummelig og gerne med knæaktion.

	Egenskaber og 
Anvendelse:


	Den Irske Tinker bruges meget alsidigt: Rideterapi, dressur, spring, kørsel, western, distance, jagtridning, military, kvadrille og i shows.

Hestens rolige temperament og bløde bevægelser gør den til en fremragende familiehest. Med dens ærlige og lærevillige væsen, er den egnet til både nybegyndere og erfarne hestefolk. Den er ofte nøjsom og med et robust helbred.
Kræver en del pleje af hovskæg, da muk ofte forekommer ved manglende pleje af ben og hovskæg.

	Samarbejdsvilje:
	Udpræget rolig men arbejdsvillig. Den Irske Tinker ønskes tillidsfuld men også nysgerrig af natur. En hest der hellere stopper op og afventer end løber væk. Samarbejdsvillig såvel ved håndtering fra jorden, som i arbejde. 

	Hoved:
	Gerne lige næseryg og bred pande. Lidt romernæse accepteres. Kæber og ganasher skal være kraftige og med god afstand. Langt, smalt eller ædelt hoved er ikke racetypisk.Mulen ønskes bred og firkantet.

	Øjne:
	Ønskes store, udtryksfulde og venlige, og placeret med god afstand. Blå øjne accepteres.

	Ører:
	Ønskes velansatte og med passende længde i harmoni med resten af hovedet.

	Hals:
	Ønskes velansat, middellang og muskuløs. Foreningen mellem hoved og hals ønskes fri. Nakken ønskes smidig og ikke for kort.

	Manke:
	Middellang og knap markeret, men ikke stærkt markeret.

	Skulderparti:
	Muskuløs, fyldig, kraftig, af passende længde og let skrånende.

	Bringe:
	Ønskes bred, kraftig og muskuløs. Bringepartiet skal danne godt grundlag for opseling. (derfor er lodret kontur set fra siden ønskelig).

	Ryg:
	Ønskes forholdsvis kort, stærk, muskuløs og funktionel (elastisk). Lænden ønskes muskuløs og bevægelig. Hos hopper accepteres en lidt længere ryg end hos hingste og vallakker.

	Bagpart:
	Ønskes fyldig, rund, bred, fuget og kraftig med god muskulatur. Krydset kraftigt og forholdsvis højt (ikke overbygget) og afrundet. Halen ønskes velansat. Lårene ønskes muskuløse, dybe, kraftige og af passende længde. 

	Krop:
	Kroppen ønskes kort og kompakt med passende ribbenshvælving.

	Forben:
	Velstillede og kraftige af passende længde med muskelfyldt underarm, veludviklede knæled og god ledmarkering. Kraftige flade og tørre piber. 

	Bagben:
	Velstillede med god ledmarkering. 

Haserne ønskes kraftige og bredde, men tørre og med korrekt og bevægelig vinkel. En smule kohasethed accepteres.

	Koder:
	Koder og kodeled ønskes kraftige, men tørre. Koderne bør være middellange og elastiske. Lidt bløde koder foretrækkes frem for rette koder.

	Hove:
	Ønskes store, stærke, velformede og gerne med hvælvet hovsål.

	Hovskæg:
	Hovskæg er et racetypisk og særdeles karakteristisk tegn for den Irske Tinker. Hovskægget kan være glat, eller mere eller mindre kruset, fint eller grovere i strukturen.
Meget hovskæg skal altid vægtes positivt.

	Man og pandelok:
	Manen ønskes af betydelig længde, kraftig hårvækst og må gerne falde til begge sider af halsen (dobbeltman). Pandelok ønskes af betydelig længde og være af kraftig hårvækst.

Anlæg for kraftig hårvækst bør altid vægtes positivt.

	Hale:
	Halen skal være naturlig, lang og med kraftig hårvækst.

	Farver:
	Alle farver er tilladt. Blå øjne tillades.


	Bevægelser:



	Skridt:
	Taktfast, middellang med middel rygaktion og bløde benbevægelser (elastiske koder).

	Trav:
	Regelmæssig, taktfast og blød med middel rygaktion og gerne med nogen knæaktion. Høj knæaktion skal altid vægtes positivt.
Stærk fremadgribende trav med stor bæring er ikke racetypisk.

	Galop:
	Rolig, taktfast og rummelig med god naturlig balance, bæring og samling.

